(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΚΓ΄

Παρασκευή 23 Μαΐου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 26 Μαΐου 2025., σελ.
2. Συζήτηση επικαίρων ερωτήσεων:
 α) Προς τον Υπουργό Ψηφιακής Διακυβέρνησης, με θέμα: «Ανάγκη άμεσης στελέχωσης του Κτηματολογικού Γραφείου Χίου και ολοκλήρωσης της διαδικασίας επαναπροσδιορισμού των ενταγμένων περιοχών», σελ.
 β) Προς τον Υπουργό Εξωτερικών με θέμα: «Καθυστερήσεις και πλημμέλειες των Ελληνικών Πρεσβειών εμποδίζουν την είσοδο μετακλητών εργαζομένων, με αποκλειστική ευθύνη του Υπουργείου Εξωτερικών», σελ.

ΠΡΟΕΔΡΕΥΩΝ

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:

 ΜΠΟΥΡΑΣ Α. , σελ.

Β. Επί των επικαίρων ερωτήσεων:

 ΚΟΚΚΑΛΗΣ Β. , σελ.
 ΜΙΧΑΗΛΙΔΗΣ Σ. , σελ.
 ΜΠΟΥΚΩΡΟΣ Χ. , σελ.
 ΠΑΠΑΔΟΠΟΥΛΟΥ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΓ**΄**

Παρασκευή 23 Μαΐου 2025

Αθήνα, σήμερα στις 23 Μαΐου 2025, ημέρα Παρασκευή και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα σας.

Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-5-2025 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΚΒ΄ συνεδριάσεώς του, της Πέμπτης 22 Μαΐου 2025, σε ό,τι αφορά την ψήφιση στο σύνολο του σχεδίου νόμου: «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στις προγραμματισμένες για σήμερα επίκαιρες ερωτήσεις, επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 26 Μαΐου 2025, το οποίο έχει ως εξής

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 899/14-5-2025 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας της Νέας Δημοκρατίας κ. Ευστράτιου Σιμόπουλου προς τον Υπουργό Εθνικής Οικονομίας και Οικονομικών, με θέμα: «Λειτουργία Φορέα Απόκτησης Επαναμίσθωσης και αύξηση ακατάσχετου τραπεζικού λογαριασμού για χρέη στις τράπεζες».

2. Η με αριθμό 901/15-5-2025 επίκαιρη ερώτηση του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς την Υπουργό Παιδείας, Θρησκευμάτων και Αθλητισμού, με θέμα: «Σοβαρός κίνδυνος αποκλεισμού αποφοίτων Ειδικής Αγωγής στην προκήρυξη λόγω μεγάλων καθυστερήσεων του Αυτοτελούς Τμήματος Εφαρμογής της Ευρωπαϊκής Νομοθεσίας (ΑΤΕΕΝ)».

3. Η με αριθμό 897/13-5-2025 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεώργιου Καραμέρου προς τον Υπουργό Υποδομών και Μεταφορών, με θέμα: «Τα ΚΤΕΛ Αττικής κόβουν δρομολόγια στους Δήμους Σαρωνικού και Μαρκοπούλου».

4. Η με αριθμό 900/14-5-2025 επίκαιρη ερώτηση του Βουλευτή Αχαΐας της της Κοινοβουλευτικής Ομάδας του Κομμουνιστικού Κόμματος Ελλάδας κ. Νικόλαου Καραθανασόπουλου προς τον Υπουργό Μετανάστευσης και Ασύλου, με θέμα: «Χωρίς νερό, τροφή, χρήματα και νομιμοποιητικά έγγραφα οι μετανάστες εργάτες γης της Νέας Μανωλάδας μετά την καταστροφική πυρκαγιά».

5. Η με αριθμό 905/16-5-2025 επίκαιρη ερώτηση της Βουλευτού Φλώρινας της Κοινοβουλευτικής Ομάδας της Νέας Αριστεράς κ. Θεοπίστης Πέρκα προς τον Υπουργό Υποδομών και Μεταφορών με θέμα: «Συνεχίζει το Υπουργείο Υποδομών & Μεταφορών να εξαιρεί την Hellenic Train από την εφαρμογή ευρωπαϊκών Κανονισμών για τα δικαιώματα των επιβατών;».

6. Η με αριθμό 893/12-5-2025 επίκαιρη ερώτηση του Βουλευτή Αχαΐας της Κοινοβουλευτικής Ομάδας της Νίκης κ. Σπυρίδωνα Τσιρώνη προς την Υπουργό Παιδείας, Θρησκευμάτων και Αθλητισμού, με θέμα: «Απαράδεκτο το δίλημμα για νοσηλευτική φροντίδα ή εκπαιδευτική στήριξη των παιδιών με δυσκολίες στην μάθηση και ποικίλα ιατρικά προβλήματα».

7. Η με αριθμό 928/19-5-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Γεωργίας Κεφαλά προς τον Υπουργό Υγείας με θέμα: «Ποιοι δεν θέλουν την εναέρια διάσωση;».

8. Η με αριθμό 915/19-5-2025 επίκαιρη ερώτηση της ανεξάρτητης Βουλευτού Νομού Πέλλας κ. Θεοδώρας Τζάκρη προς τον Υπουργό Εθνικής Οικονομίας και Οικονομικών, με θέμα: «Μη ενσωμάτωση στο εθνικό δίκαιο δύο Οδηγιών που αφορούν στην απαλλαγή των μικρών επιχειρήσεων από τον ΦΠΑ και στη μείωση των συντελεστών ΦΠΑ σε βασικά αγαθά και υπηρεσίες καθώς και στα νησιά του Αιγαίου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 910/16-5-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας της Νέας Δημοκρατίας κ. Ελευθέριου Αυγενάκη προς τον Υπουργό Περιβάλλοντος και Ενέργειας, με θέμα: «Προεδρικό Διάταγμα (ΦΕΚ 194/Δ΄/2025) - Κριτήρια, διαδικασίες και όροι οριοθέτησης οικισμών με πληθυσμό κάτω των 2.000 κατοίκων».

2. Η με αριθμό 906/16-5-2025 επίκαιρη ερώτηση του Βουλευτή Ροδόπης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιλχάν Αχμέτ προς τον Υπουργό Εθνικής Οικονομίας και Οικονομικών, με θέμα: «Θέσπιση κάρτας μόνιμου κατοίκου για την προμήθεια καυσίμων στην Περιφερειακή Ενότητα Ροδόπης και στον βόρειο Έβρο».

3. Η με αριθμό 902/15-5-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Περιβάλλοντος και Ενέργειας, με θέμα: «Τα αναξιοποίητα νερά του Αλμυρού Ποταμού Ηρακλείου Κρήτης».

4. Η με αριθμό 920/19-5-2025 επίκαιρη ερώτηση της Βουλευτού Β΄ Πειραιώς της Κοινοβουλευτικής Ομάδας του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, με θέμα: «Για την άμεση απομάκρυνση του καρκινογόνου αμιάντου από το Γενικό Νοσοκομείο Νίκαιας - Πειραιά "Άγιος Παντελεήμων"».

5. Η με αριθμό 918/19-5-2025 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς την Υπουργό Εργασίας και Κοινωνικής Ασφάλισης, με θέμα: «Κάλυψη εξόδων και διαφάνεια στην αμοιβή των εργαζομένων στις ταχυμεταφορές και τη διανομή».

6. Η με αριθμό 929/19-5-2025 επίκαιρη ερώτηση του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Σπυρίδωνα Μπιμπίλα προς τον Υπουργό Περιβάλλοντος και Ενέργειας, με θέμα: «Κίνδυνοι για το περιβάλλον και τη δημόσια υγεία από την υπολειτουργία του Βιολογικού Καθαρισμού Αλιβερίου».

7. Η με αριθμό 911/16-5-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας της Νέας Δημοκρατίας κ. Ελευθέριου Αυγενάκη προς την Υπουργό Τουρισμού, με θέμα: «Θεσμική αναβάθμιση και ανάπτυξη της Ανώτερης Σχολής Τουριστικής Εκπαίδευσης Κρήτης (ΑΣΤΕΚ) - Στόχευση η εκπαίδευση/κατάρτιση ανώτερων στελεχών για την παροχή υψηλής ποιότητας υπηρεσιών σε όλους τους κλάδους της τουριστικής βιομηχανίας».

8. Η με αριθμό 913/18-5-2025 επίκαιρη ερώτηση του Βουλευτή Κοζάνης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Παρασκευά Κουκουλόπουλου προς τον Υπουργό Αγροτικής Ανάπτυξης και Τροφίμων, με θέμα: «Πληγείσες καλλιέργειες της δυτικής Μακεδονίας μένουν εκτός των αποζημιώσεων του Μέτρου 23».

9. Η με αριθμό 903/16-5-2025 επίκαιρη ερώτηση του Βουλευτή Πρεβέζης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Κωνσταντίνου Μπάρκα προς τον Υπουργό Υγείας, με θέμα: «Άμεση ανάγκη ουσιαστικής παρέμβασης για τη διάσωση της Παθολογικής και Χειρουργικής Κλινικής του Νοσοκομείου Πρέβεζας».

10. Η με αριθμό 923/19-5-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Παρασκευής Δάγκα προς τον Υπουργό Υγείας, με θέμα: «Να εξασφαλιστεί μόνιμο ιατρικό προσωπικό με ειδικότητα Ακτινοθεραπευτή- Ογκολόγου για την απρόσκοπτη λειτουργία της Ειδικής Μονάδας Βραχυθεραπείας στο Γενικό Νοσοκομείο Αθηνών ΑΛΕΞΑΝΔΡΑ».

11. Η με αριθμό 931/19-5-2025 επίκαιρη ερώτηση του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Ανάπτυξης, με θέμα: «Η συνεχιζόμενη συσκότιση των διασυνδέσεων της "Ομάδας Αλήθειας" με το κυβερνών κόμμα και με ιδιωτικές εταιρείες που φέρεται να εισπράττουν δημόσιο χρήμα».

12. Η με αριθμό 912/16-5-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας της Νέας Δημοκρατίας κ. Ελευθέριου Αυγενάκη προς τον Υπουργό Ανάπτυξης, με θέμα: «Πυρκαγιά στη Βιομηχανική Περιοχή (ΒΙ.ΠΕ.) Ηρακλείου - Επιτακτική η ανάγκη για την αντιμετώπιση των προβλημάτων και βελτίωση του θεσμικού πλαισίου των ΒΙ.ΠΕ.».

13. Η με αριθμό 916/19-5-2025 επίκαιρη ερώτηση του Βουλευτή Βοιωτίας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Γεωργίου Μουλκιώτη προς τον Υπουργό Εθνικής Οικονομίας και Οικονομικών, με θέμα: «Άμεση ανάγκη εκκαθάρισης του πρώην Οργανισμού Κωπαΐδας».

14. Η με αριθμό 904/16-5-2025 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Μιλτιάδη Ζαμπάρα προς τον Υπουργό Εθνικής Οικονομίας και Οικονομικών, με θέμα: «Ένα ακόμα βήμα προς την ερημοποίηση της Αιτωλοακαρνανίας η κεντρικοποίηση των ΔΟΥ».

15. Η με αριθμό 924/19-5-2025 επίκαιρη ερώτηση του Βουλευτή Β΄ Δυτικής Αττικής της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Τσοκάνη προς τον Υπουργό Εσωτερικών, με θέμα: «Για τις ακατάλληλες συνθήκες στο Κέντρο Διεπιστημονικής Αξιολόγησης – Συμβουλευτικής και Υποστήριξης (ΚΕ.Δ.Α.Σ.Υ.) Δυτικής Αττικής».

16. Η με αριθμό 917/19-5-2025 επίκαιρη ερώτηση της Βουλευτού Β1΄Βορείου Τομέα Αθηνών της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ελένης - Μαρίας Αποστολάκη προς τον Υπουργό Εθνικής Οικονομίας και Οικονομικών, με θέμα: «Άμεση λύση για τους δανειολήπτες σε ελβετικό φράγκο χωρίς άλλες καθυστερήσεις και υπεκφυγές».

17. Η με αριθμό 919/19-5-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Νικόλαου Παππά προς τον Υπουργό Εθνικής Οικονομίας και Οικονομικών, με θέμα: «Πότε θα ενσωματώσετε την Ευρωπαϊκή Οδηγία που βάζει πλαφόν στα υψηλά τραπεζικά επιτόκια;».

18. Η με αριθμό 925/19-5-2025 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Υγείας, με θέμα: «Για τα σοβαρά προβλήματα που αντιμετωπίζει το Νοσοκομείο Λευκάδας από την έλλειψη χειρούργων».

19. Η με αριθμό 921/19-5-2025 επίκαιρη ερώτηση της Βουλευτού Λακωνίας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Παναγιώτας Γρηγοράκου προς τον Υπουργό Εθνικής Οικονομίας και Οικονομικών, με θέμα: «Εργασιακή επισφάλεια και υποβάθμιση λειτουργίας στα Σπήλαια Διρού».

20. Η με αριθμό 926/19-5-2025 επίκαιρη ερώτηση της Βουλευτού Κοζάνης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Καλλιόπης Βέττα προς τον Υπουργό Περιβάλλοντος και Ενέργειας, με θέμα: «Ασφυκτιά η Γαλατινή από την ανεξέλεγκτη αδειοδότηση των Α.Π.Ε».

21. Η με αριθμό 927/19-5-2025 επίκαιρη ερώτηση του Βουλευτή Ηλείας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Μιχαήλ Κατρίνη προς τον Υπουργό Κλιματικής Κρίσης και Πολιτικής Προστασίας, με θέμα: «Η Ηλεία περιμένει ακόμα την υλοποίηση του σχεδίου ανασυγκρότησης».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3337/12-2-2025 ερώτηση του Βουλευτή Αιτωλοακαρνανίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Μιλτιάδη Ζαμπάρα προς την Υπουργό Παιδείας, Θρησκευμάτων και Αθλητισμού, με θέμα: «Εύρεση άμεσης λύσης για την ένταξη της ειδικότητας «Τεχνικός Θερμικών και Υδραυλικών Εγκαταστάσεων και Τεχνολογίας Πετρελαίου και Φυσικού Αερίου» στο Μεταλυκειακό έτος-Τάξη Μαθητείας ώστε να μπορούν να έχουν πιστοποιητικό επάρκειας- πτυχίο επιπέδου 5 του εθνικού πλαισίου προσόντων όλες οι ειδικότητες στα ΕΠΑΛ».

2. Η με αριθμό 2895/27-1-2025 ερώτηση του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Εσωτερικών, με θέμα: «Τεράστια η δεξαμενή αδιόριστων επιτυχόντων του ΑΣΕΠ από τον διαγωνισμό 2Γ/2022».

3. Η με αριθμό 4431/2-4-2025 ερώτηση του ανεξάρτητου Βουλευτή Φθιώτιδος κ. Ιωάννη Σαρακιώτη προς τον Υπουργό Εσωτερικών, με θέμα: «Αδυναμία κάλυψης των αναγκών των δήμων σε προσωπικό μετά και την έκδοση σχετικής κοινής υπουργικής απόφασης».

4. Η με αριθμό 4277/27-3-2025 ερώτηση του ανεξάρτητου Βουλευτή Δράμας κ. Δημήτριου Κυριαζίδη προς τον Υπουργό Υποδομών και Μεταφορών, με θέμα: «Πορεία αποκατάστασης της σιδηροδρομικής γραμμής Σερρών - Δράμας και επανέναρξη των δρομολογίων στον σιδηροδρομικό σταθμό Δράμας;».

Κυρίες και κύριοι συνάδελφοι, προχωρούμε τώρα στις προγραμματισμένες προς συζήτηση σημερινές επίκαιρες ερωτήσεις.

Με έγγραφό της η Γενική Γραμματέας Νομικών και Κοινοβουλευτικών Θεμάτων κ. Χριστίνα Τσάκωνα μάς ενημερώνει ότι οι επίκαιρες ερωτήσεις που θα συζητηθούν σήμερα, στο πλαίσιο του κοινοβουλευτικού ελέγχου, είναι οι εξής: Η υπ’ αριθμόν 922/19-5-2025 επίκαιρη ερώτηση, που θα απαντηθεί από την Υφυπουργό Εξωτερικών κ. Αλεξάνδρα Παπαδοπούλου και η υπ’ αριθμόν 3223/10-2-2025 ερώτηση, κατ’ άρθρο 130 παράγραφος 5 του Κανονισμού της Βουλής, που θα απαντηθεί από τον Υφυπουργό Ψηφιακής Διακυβέρνησης κ. Χρήστο Μπουκώρο.

Ξεκινούμε, λοιπόν, με την ερώτηση, που όπως προείπα θα απαντηθεί από τον Υφυπουργό Ψηφιακής Διακυβέρνησης κ. Χρήστο Μπουκώρο, η οποία είναι η πρώτη με αριθμό 3223/10-2-2025 ερώτηση του κύκλου των αναφορών και ερωτήσεων του Βουλευτή Χίου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Σταύρου Μιχαηλίδη προς τον Υπουργό Ψηφιακής Διακυβέρνησης, με θέμα: «Ανάγκη άμεσης στελέχωσης του Κτηματολογικού Γραφείου Χίου και ολοκλήρωσης της διαδικασίας επαναπροσδιορισμού των ενταγμένων περιοχών».

Ορίστε, κύριε Μιχαηλίδη, έχετε τον λόγο για την πρωτολογία σας.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Καλημέρα, κύριε Υπουργέ, καλημέρα σας, κυρίες και κύριοι συνάδελφοι.

Ξεκινώ με καλή διάθεση, κύριε Υπουργέ, διότι θα απαντήσετε εσείς σε αυτό το πάρα πολύ σοβαρό θέμα που θέτω κι εγώ -έχει τεθεί πάρα πολλές φορές σε αυτή την Αίθουσα, αναφέρομαι στο Κτηματολόγιο-, διότι γνωρίζουμε ότι σας διακρίνει κοινωνική ευαισθησία.

Βέβαια, αναλάβατε ένα πόστο πριν μικρό χρονικό διάστημα που είναι πραγματικά μια πυρηνική βόμβα. Σας εύχομαι να τα πάτε καλά επ’ ωφελεία όλων μας σε αυτό το δύσκολο πόστο. Επίσης, έχουμε ένα εξαιρετικό Προεδρείο, με μεγάλη κατανόηση.

Κύριε Υπουργέ, γνωρίζετε ότι το Κτηματολογικό Γραφείο της Χίου στελεχώνεται από ελάχιστο προσωπικό, το οποίο, παρά την εμπειρία που διαθέτει και τις τεράστιες προσπάθειες, που αδιαλείπτως καταβάλλει, είναι ανθρωπίνως αδύνατο να διαχειριστεί σε εύλογο χρόνο τον μεγάλο όγκο αιτήσεων που δέχεται καθημερινά.

Συγκεκριμένα, το Κτηματολογικό Γραφείο Χίου διαθέτει μόνο τέσσερις υπαλλήλους. Δύο είναι στο Κτηματολόγιο αυτό καθαυτό, στο Κτηματολογικό Γραφείο και δύο στο πρώην Υποθηκοφυλακείο.

Προ ολίγων ημερών, ενισχύσατε και το προσωπικό που απασχολείται στο πρώην Υποθηκοφυλακείο με δύο επιπλέον άτομα, για τα οποία θα θέλαμε να μας απαντήσει και να μας πείτε εάν καταλαμβάνουν μόνιμες θέσεις ή ήρθαν προσωρινά για τρεις-τέσσερις μήνες και με ποιο εργασιακό καθεστώς και με ποιες αρμοδιότητες.

Αντίστοιχα, θα ήθελα -εκτός από τα προβλήματα που σας περιγράφω και είμαι βέβαιος ότι γνωρίζετε- να σας πω ότι δεν προχωρά και ένα πάρα πολύ σημαντικό θέμα. Σε τέσσερις πρώην Δήμους της Χίου -Ιωνίας, Μαστιχοχωρίων, Αγίου Μηνά, Ανέμωνα κ.λπ.- είχαν γίνει πάρα πολύ μεγάλα λάθη. Με ευθύνη τότε της Υπηρεσίας δόθηκε σε μια εταιρεία η επανεκτίμηση. Αν και έχουν περάσει πέντε-έξι χρόνια, έχουν συνταχθεί νέοι πίνακες και έχουν υποβληθεί στο Κτηματολόγιο, εντούτοις, δεν έχουν αναρτηθεί, με αποτέλεσμα αυτοί οι άνθρωποι τόσα χρόνια να είναι όμηροι μιας τέτοιας μεγάλης ακαταστασίας. Κινδυνεύουν οι περιουσίες τους. Δεν μπορούν να προχωρήσουν σε αγοραπωλησίες, μεταβιβάσεις στα παιδιά κ.λπ., κ.λπ., και δεν μπορεί να δοθεί τέλος.

Τα ίδια προβλήματα, από ό,τι ακούω, υπάρχουν σε όλο το βόρειο Αιγαίο και γενικότερα, στον Νομό της Λέσβου. Για τη Χίο έχει επέμβει εισαγγελέας πριν λίγους μήνες για να γίνει διερεύνηση, διότι, τελικά, είναι αφόρητη αυτή η κατάσταση και διακυβεύονται περιουσίες. Έχει παρέμβει το Τεχνικό Επιμελητήριο Βορείου Αιγαίου και είμαστε πραγματικά σε μια πάρα πολύ δύσκολη κατάσταση.

Όλοι λέμε τώρα ότι βρήκαμε τις καινούργιες διαδικασίες, να πάμε πάλι στην αλλαγή άρθρων του Συντάγματος. Να εφαρμόσουμε τις υφιστάμενες συνταγματικές μας υποχρεώσεις για τη νησιωτικότητα; Τα νησιά του βορείου Αιγαίου δεν είναι κάτι αφηρημένο. Έχουμε πάρα πολλούς λόγους να κοιτάξουμε και την ανάπτυξή τους, αλλά και την εθνική τους ασφάλεια. Και αυτό άπτεται της εθνικής ασφαλείας. Είναι δίπλα και η κυρία Υπουργός Εξωτερικών και αντιλαμβάνεται πάρα πολύ καλά τι λέμε.

Ρωτάμε, λοιπόν: Προτίθεστε να προσλάβετε άμεσα το απαιτούμενο προσωπικό για την κάλυψη των αυξημένων αυτών αναγκών; Προτίθεται να ορίσετε ως προσωρινό μέτρο και μέχρι την πρόσληψη του απαραίτητου προσωπικού στο Κτηματολογικό Γραφείο Χίου αρμόδιους υπαλλήλους, έστω και εξ αποστάσεως, να συμβάλουν στην επίλυση των προβλημάτων; Και, τρίτον, και τέλος: Για ποιους λόγους δεν έχει ακόμη ολοκληρωθεί η διαδικασία επαναπροσδιορισμού, αυτό που έλεγα, για τους πρώην δήμους της Χίου;

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΧΡΗΣΤΟΣ ΜΠΟΥΚΩΡΟΣ (Υφυπουργός Ψηφιακής Διακυβέρνησης):** Κύριε συνάδελφε, αρχικά, σας ευχαριστώ για το ερώτημα. Δεύτερον, σας ευχαριστώ για την αναγνώριση της δυσκολίας του εγχειρήματος. Πρέπει να σας πω ότι εγώ δεν το αντιλαμβάνομαι ούτε το αντιμετωπίζω ως πυρηνική βόμβα. Είναι μια πολύ δύσκολη δουλειά με τεράστιο όγκο, αλλά με σχέδιο και μεθοδικότητα αντιμετωπίζουμε ένα-ένα τα ζητήματα σε ολόκληρη τη χώρα.

Δεύτερον, να αναγνωρίσουμε ότι στη Χίο, πράγματι, υπάρχει πρόβλημα. Είναι ένα πρόβλημα που έχει καταστεί διαχρονικό, μιας και ήταν από τις πρώτες μελέτες στη χώρα, μελέτες που έγιναν με άλλα τεχνικά και θεσμικά εργαλεία και καταλήξαμε σε αυτά τα άσχημα αποτελέσματα, τα οποία με ενάργεια περιγράψατε προηγουμένως.

Στο ερώτημά σας μου θέτετε δύο ζητήματα. Πρώτον, θέτετε το ζήτημα της στελέχωσης του Κτηματολογικού Γραφείου Χίου. Δεύτερον, θέτετε το μεγάλο ζήτημα του επαναπροσδιορισμού. Θα σας απαντήσω, λοιπόν, στην πρωτολογία μου για τη στελέχωση του Γραφείου. Και στη δευτερολογία μου θα σας απαντήσω για αυτό το μείζον ζήτημα που απασχολεί όλους μας, για το ζήτημα του επαναπροσδιορισμού.

Στο Κτηματολογικό Γραφείο της Χίου υπηρετούν αυτή την ώρα επτά υπάλληλοι, η προϊσταμένη, οι δύο πρώην υπάλληλοι του Υποθηκοφυλακείου, οι δύο υπάλληλοι του Κτηματολογικού Γραφείου και δύο εργαζόμενοι διοικητικών καθηκόντων, οι οποίοι έχουν προσληφθεί με σύμβαση δεκατριών μηνών. Το διευκρινίζω επειδή ζητήσατε να σας πω για το εργασιακό τους καθεστώς. Επίσης, στο Κτηματολογικό Γραφείο του Βορείου Αιγαίου, στο οποίο εντάσσεται η Χίος, έχουν προσληφθεί μέσω ΑΣΕΠ δύο στελέχη ΠΕ Νομικών και άλλα δύο στελέχη ΠΕ Τοπογράφων Αγρονόμων.

Σήμερα η τεχνολογία και οι ψηφιακές εφαρμογές που διαθέτουμε στο Κτηματολόγιο μάς δίνουν πράγματι τη δυνατότητα της εξ αποστάσεως εργασίας πολλών στελεχών μας.

Γι’ αυτό, κύριε συνάδελφε, σας απαντώ ότι από την ερχόμενη κιόλας εβδομάδα στέλεχος της Νομικής Υπηρεσίας του Κτηματολογίου θα αναλάβει τον ρόλο του νομικού εισηγητή με εξ αποστάσεως εργασία, ώστε να συνδράμει στο έργο της προϊσταμένης και των υπολοίπων υπαλλήλων του Γραφείου της Χίου για να αντιμετωπιστούν οι 1.654 εκκρεμότητες που καταγράφονται στο Κτηματολογικό Γραφείο της Χίου.

Βλέπετε ότι ο φορέας αξιοποιεί όλες τις δυνατότητες που έχει, όλες τις δυνατότητες που έχουμε αποκτήσει μέσω της ψηφιοποίησης, ώστε να παρεμβαίνουμε και τοπικά για να επιλύουμε ζητήματα. Θεωρούμε ότι με την ανακατανομή πόρων, ανθρώπινων πόρων, όπου υπάρχει ανάγκη θα αντιμετωπίσουμε ταχύτερα όλα αυτά τα προβλήματα της καθημερινότητας. Αυτού του είδους τα προβλήματα τα αντιμετωπίζουμε με την αναδιάταξη των ανθρωπίνων πόρων σημειακά και τοπικά όταν αυξάνονται οι απαιτήσεις ενός γραφείου. Το ίδιο, λοιπόν, θα κάνουμε από την επόμενη εβδομάδα και για τη Χίο.

Στη δευτερολογία μου θα μου επιτρέψετε να σας απαντήσω για το ζήτημα του επαναπροσδιορισμού.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Ορίστε, κύριε Μιχαηλίδη, έχετε τον λόγο για τη δευτερολογία σας.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, ξεκινώ πραγματικά με καλή διάθεση, όπως είπα, και δέχομαι ως πολύ σημαντικό βήμα το γεγονός ότι αναγνωρίζετε ότι υπάρχει πρόβλημα στη Χίο. Εγώ, όμως, θέλω να θέσω υπ’ όψιν σας και τη γειτονική Λέσβο γιατί πραγματικά έχουμε και με τη Λέσβο κοινά προβλήματα. Όμως, μέχρι σήμερα δεν έχουν γίνει τα δέοντα. Άρα προσβλέπουμε σε αυτά τα οποία λέτε.

Οι υποθέσεις που εκκρεμούν είναι πάρα πολλές. Μιλήσατε για χίλιους εξακόσιους εκκρεμείς φακέλους για τους οποίους δεν έχουν ολοκληρωθεί οι διαδικασίες. Η ενημέρωση που έχω εγώ είναι ότι πρόκειται για κάποιες χιλιάδες εκκρεμείς υποθέσεις.

Το πρόβλημα πρέπει να αντιμετωπιστεί άμεσα. Η υφιστάμενη στελέχωση πραγματικά αδυνατεί να αντιμετωπίσει τα προβλήματα. Οι υπάλληλοι έχουν φτάσει στα όριά τους. Δεν υπάρχει νομικός και δεν υπάρχει κάποιος μηχανικός για να μπορούν ταχύτερα να ελέγχονται οι φάκελοι και να διεκπεραιώνονται. Οι δύο καταχωρητές και οι δύο υπάλληλοι δεν ξέρω τι άλλο μπορούν να κάνουν. Η δουλειά του Υποθηκοφυλακείου βέβαια με τη δουλειά του Κτηματολογίου είναι διαφορετική. Επαναλαμβάνω, επίσης, για το τεράστιο πρόβλημα που έχουν αυτοί οι δήμοι. Είναι δέκα χρόνια σε εκκρεμότητα. Δέκα χρόνια είναι μια ολόκληρη ζωή.

Και ξέρετε, κύριε Υπουργέ, κάτι; Έχουμε φτάσει στο σημείο να λέμε ότι τετρακόσια χρόνια σκλαβωμένοι και με τους νοτάριους τα θέματα αυτά περπατάγανε, και τώρα που φτάσαμε στη σύγχρονη εποχή, την εποχή του Κτηματολογίου που τα βλέπουμε όλα με δορυφόρους και που επικοινωνούμε σε κλάσματα, χιλιοστά και εκατομμυριοστά, του δευτερολέπτου δεν μπορεί ένας γονιός να μεταβιβάσει ένα περιουσιακό στοιχείο στο παιδί του.

Και ξέρετε κάτι; Όταν μιλάμε για τα νησιά μας και λέμε «έχουμε κτήμα», μη βάζει ο νους σας όπως είναι στη Θεσσαλία ή σε άλλους κάμπους ότι το κτήμα αυτό είναι κάποιες δεκάδες στρέμματα. Ένα χωράφι όταν αναφερόμαστε στη Χίο στην ορεινή ή στη νότια Χίο μπορεί να είναι της τάξης των πενήντα έως εκατό τετραγωνικών μέτρων. Αντιλαμβάνεστε ότι μιλάμε για δεκάδες ιδιοκτησίες και δεν μπορούν όλοι αυτοί οι άνθρωποι να μπαίνουν στη διαδικασία που προβλέπει σήμερα ο νόμος με επιδόσεις, με δικαστικούς κλητήρες, με τοπογραφικά και ξανά τοπογραφικά χωρίς να έχουν την ευθύνη. Την ευθύνη την έχει η πολιτεία ότι και σε αυτό το σημείο είναι ανίκανη να εξυπηρετήσει τις ανάγκες του κόσμου.

Τα νησιά μας, κύριε Υπουργέ, και με αυτή την οπισθέλκουσα που υπάρχει εμποδίζονται να αναπτυχθούν, μειώνεται το αίσθημα της ασφάλειας, αγανακτεί ο κόσμος που όλα αυτά άπτονται και του δημογραφικού προβλήματος. Δηλαδή, το ένα σωρεύεται πάνω στο άλλο, με αποτέλεσμα ο κόσμος να μη θέλει πια να ζήσει σε αυτούς τους τόπους.

Και θα πω και κάτι τελευταίο: Εάν η γη είναι μια ρίζα που μας κρατά στον τόπο μας, που μας αναγκάζει να γυρίζουμε στον τόπο μας, μας δημιουργεί πλήθος συναισθημάτων, θα τα αποκόψουμε και αυτά; Διότι ιδιαίτερα στη βόρεια Χίο που είναι απόλυτα άγονη, όταν λέω χωράφια είναι δέκα-είκοσι ιδιοκτησίες έως και 5 και 10.000. Και μιλάμε τώρα ότι έχουν μείνει πια γερόντια εκεί με εισοδήματα 400 το πολύ ευρώ. Μπορεί να πληρώνουν μηχανικούς ή μπορεί να πληρώνουν τοπογράφους ή δικαστικούς επιμελητές να κάνουν αυτή τη δουλειά; Δεν γίνεται.

Σώστε τα νησιά. Ακούγεται βαρύγδουπο αυτό που λέω, αλλά πραγματικά τα οδηγούμε στον μαρασμό ακόμα και με αυτό το πράγμα.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΜΠΟΥΚΩΡΟΣ (Υφυπουργός Ψηφιακής Διακυβέρνησης):** Κύριε συνάδελφε, θεωρώ περιττό να υπογραμμίσω το έντονο ενδιαφέρον μας για τα δικαιώματα των κατοίκων των νησιών του βορείου Αιγαίου και ολόκληρου του Αιγαίου και όλων των νησιωτών μας. Η Κυβέρνηση του Κυριάκου Μητσοτάκη θα βρει τα εργαλεία και θα δώσει τη δυνατότητα στον κάθε κάτοικο του νησιού -επιτρέψτε μου την έκφραση- να δηλώσει και την τελευταία πέτρα. Θα μου επιτρέψετε, όμως, μια ιστορική αναδρομή για το πώς φτάσαμε στο πρόβλημα.

Αυτές οι μελέτες κτηματογράφησης προκηρύχθηκαν το 1998 και ολοκληρώθηκαν το 2007 με τεχνολογικά εργαλεία μιας άλλης εποχής, αν θέλετε, και με θεσμικά εργαλεία τα οποία δεν είχαν την εμπειρία της κτηματογράφησης. Τα γεωτεμάχια που έχουν πρόβλημα επαναπροσδιορισμού στοιχείων είναι δεκατρείς χιλιάδες εξακόσια ενενήντα ένα. Μην τα μπερδεύουμε με τη ροή εργασίας, τις χίλιες εξακόσιες πενήντα τέσσερις εκκρεμότητες των αιτημάτων της καθημερινότητας. Τα δεκατρείς χιλιάδες εξακόσια ενενήντα ένα γεωτεμάχια των κατοίκων της Χίου μάς απασχολούν έντονα.

Τι έγινε; Οι κτηματογραφήσεις είχαν αδυναμίες. Το 2016, προκηρύχθηκε επαναπροσδιορισμός, μελέτη για τον επαναπροσδιορισμό. Απέτυχε. Από τα δεκατέσσερις χιλιάδες περίπου γεωτεμάχια διορθώθηκαν τα πενήντα ένα. Είναι ποσοστό μικρότερο από το 1%.

Τι έκανε η δική μας Κυβέρνηση στις ανάλογες περιοχές ή μάλλον στις περιοχές που αντιμετωπίζουν ανάλογο πρόβλημα; Και αναφερθήκατε και εσείς στη Λέσβο, εγώ προσθέτω και τη Λευκάδα. Με αυτεπιστασία εντός του κτηματολογίου το 2024 έκανε μια μεγάλη προσπάθεια επαναπροσδιορισμού στα δύο άλλα νησιά. Τα συμπεράσματα ήταν αποκαρδιωτικά. Αποδείχθηκε ότι το πρόβλημα είναι διαρθρωτικό, δεν λύνεται με κάποιες παρεμβάσεις εντός του υφιστάμενου πλαισίου και γι’ αυτό δεν προχωρήσαμε το 2024 στη Χίο.

Τι κάνουμε τώρα; Στο νομοσχέδιο που έρχεται εντός του Ιουνίου, που θα έχει πάρα πολλές διατάξεις για το κτηματολόγιο, επιχειρούμε να αλλάξουμε το πλαίσιο –πώς;- καταργώντας την κοινοποίηση με δικαστικό επιμελητή. Είπατε προηγουμένως πολύ χαρακτηριστικά ότι για ένα πολύ μικρό κτήμα λίγων τετραγωνικών δεν μπορεί ο Χιώτης να πληρώσει μηχανικό, κοινοποίηση με δικαστικό επιμελητή και όλα όσα αναφέρατε και έτσι είναι. Θα συμφωνήσω μαζί σας. Γι’ αυτό θέλουμε να απλοποιήσουμε τη διαδικασία καταργώντας και τις παραμικρές ατεκμηρίωτες αντιρρήσεις, οι οποίες «πάγωσαν» τις προηγούμενες διαδικασίες επαναπροσδιορισμού.

Θεσπίζουμε, λοιπόν, την ηλεκτρονική διαδικασία αναρτήσεων επαναπροσδιορισμού σε κάθε νησί που αντιμετωπίζει πρόβλημα. Τα προαναφέραμε, θα γίνει μια ψηφιακή προβολή της κατάστασης από τον φορέα του Κτηματολογίου. Από εκεί και πέρα, θα έχουμε ηλεκτρονική υποβολή αντιρρήσεων, θα γίνει διοικητική επεξεργασία των δεδομένων και θα πάμε στην τμηματική προοδευτική αποκατάσταση όλων αυτών των περιπτώσεων με διαφάνεια, ταχύτητα και ασφάλεια δικαίου. Αυτή είναι η πρόθεσή μας. Γι’ αυτό και θα φέρουμε τις αλλαγές στο πλαίσιο.

Αν δεν αναγνωρίσουμε το πρόβλημα, δεν θα το λύσουμε ποτέ. Εμείς το αναγνωρίζουμε σε όλες του τις διαστάσεις και αλλάζουμε το θεσμικό πλαίσιο. Το ανακοινώνω τώρα ότι θα έρθουν οι αλλαγές, δεν είμαι έτοιμος να σας τις ανακοινώσω με λεπτομέρεια. Σας ανακοίνωσα το περίγραμμα, εντός του Ιουνίου θα έχουμε νέα.

Όσο για τη στελέχωση του γραφείου, σας είπα ακριβώς τους αριθμούς. Είναι και τα δύο στελέχη Νομικής ΠΕ και οι δύο μηχανικοί τοπογράφοι αγρονόμοι που είναι στην έδρα βορείου Αιγαίου που εδρεύει στη Λέσβο και βοηθούν και τη Λέσβο και τη Χίο, δύο νησιά που αντιμετωπίζουν προβλήματα που έρχονται από τις κτηματογραφήσεις. Είναι στελέχη με μεγάλες δυνατότητες. Και σας είπα μόλις πριν στην πρωτολογία μου ότι από την ερχόμενη εβδομάδα κιόλας νομικός της «Κτηματολόγιο Α.Ε.» αναλαμβάνει δράση με τον ρόλο του νομικού εισηγητή ώστε να συνδράμει στο έργο των επτά στελεχών μας στη Χίο.

Αντιλαμβάνεστε ότι έχουμε ένα σχέδιο, κύριε συνάδελφε, με το οποίο θα επιχειρήσουμε να επιλύσουμε οριστικά ένα πρόβλημα που ουσιαστικά τώρα κρατάει είκοσι χρόνια, γιατί η κτηματογράφηση ολοκληρώθηκε στη Χίο το 2007, έγιναν προσπάθειες επαναπροσδιορισμού με πενιχρά αποτελέσματα και τώρα νομίζω ότι θα έχουμε ένα καλύτερο αποτέλεσμα, γιατί έχουμε και τις εμπειρίες, έχουμε δει και τα λάθη και, κυρίως, έχουμε το σχέδιο και τη διάθεση να επιλύσουμε το πρόβλημα.

Σας ευχαριστώ πολύ.

**ΣΤΑΥΡΟΣ ΜΙΧΑΗΛΙΔΗΣ:** Έχουμε καλή πίστη και δεχόμαστε αυτά που είπατε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Να σας ανακοινώσω ότι η δεύτερη με αριθμό 908/16-5-2025 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας της Νέας Αριστεράς και Βουλευτή Μεσσηνίας κ. Αλέξανδρου Χαρίτση προς τον Υπουργό Εξωτερικών με θέμα: «Εκκωφαντική σιωπή και απραξία της Ελλάδας ως μη μόνιμου μέλους του Συμβουλίου Ασφαλείας του ΟΗΕ για τη γενοκτονία στην Παλαιστίνη» δεν θα συζητηθεί κατόπιν συνεννόησης.

Και προχωράμε στην πρώτη με αριθμό 922/19-5-2025 επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασίλειου Κόκκαλη προς τον Υπουργό Εξωτερικών με θέμα: «Καθυστερήσεις και πλημμέλειες των ελληνικών πρεσβειών εμποδίζουν την είσοδο μετακλητών εργαζομένων, με αποκλειστική ευθύνη του Υπουργείου Εξωτερικών».

Στην επίκαιρη ερώτηση θα απαντήσει η Υφυπουργός Εξωτερικών, η κ. Αλεξάνδρα Παπαδοπούλου.

Ορίστε, κύριε Κόκκαλη, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, σκοπός του κοινοβουλευτικού ελέγχου είναι αφενός ο έλεγχος της Κυβέρνησης, αφετέρου, όμως, η επίλυση του προβλήματος το οποίο αναφέρεται στη συγκεκριμένη επίκαιρη ερώτηση. Για να έχουμε, όμως, μία επίλυση του προβλήματος αναγκαία προϋπόθεση είναι κάτι σημαντικό, είναι η γνώση του προβλήματος από πλευράς Κυβέρνησης. Από την απάντησή σας θα εξαρτηθεί κατά πόσο γνωρίζετε το καίριο θέμα, τη βραδυφλεγή βόμβα που υπάρχει τόσο στον πρωτογενή τομέα όσο και στον δευτερογενή, στις επιχειρήσεις, από την έλλειψη εργατών γης.

Τέλη Δεκεμβρίου του 2024 εξεδόθη μία πράξη του Υπουργικού Συμβουλίου, σύμφωνα με την οποία έχουν κατανεμηθεί οι ανάγκες για εργατικό προσωπικό, όχι γεωγραφικά όπως ήταν μέχρι πρότινος για όλη τη χώρα, στον αριθμό των ογδόντα εννιά χιλιάδων εργαζομένων για το 2025. Ποια είναι η πραγματικότητα; Και θέλω να επιβεβαιώσετε ή να διαψεύσετε, με στοιχεία όμως.

Ας δούμε ποια είναι η πραγματικότητα και θέλω να επιβεβαιώσετε ή να διαψεύσετε, αλλά να το κάνετε με στοιχεία. Πόσο διαρκεί η μετάκληση; Σχεδόν οκτώ μήνες. Ποια είναι η απάντηση των πρεσβειών στα αιτήματα; Διαψεύδουν το ίδιο το κράτος. Επαναλαμβάνω, το διαψεύδουν! Η αιτιολογία είναι ότι οι περισσότερες προτάσεις απορρίπτονται με τον γενικόλογο λόγο -νούμερο 5- ότι δεν κατέστη δυνατό να διακριβωθεί ή να αποδειχθεί ο σκοπός και οι όροι της διαμονής, παρ’ όλο που οι εργοδότες έχουν καταθέσει πλήρη φάκελο για την εργασία η οποία έχει εγκριθεί από τις αποκεντρωμένες διοικήσεις, δηλαδή από την προέκταση της Κυβέρνησης. Οι αποκεντρωμένες διοικήσεις έχουν κάνει τον έλεγχο όλων των δικαιολογητικών για τη διαμονή του αλλοδαπού και για το ποιος είναι ο εργοδότης και έρχονται οι πρεσβείες και απαντούν ότι δεν προκύπτει. Ή δεν γνωρίζουν ή θέλουν να διαψεύσουν το ίδιο το κράτος.

Πέρυσι είχα ασχοληθεί προσωπικά με το θέμα, γιατί από την περιοχή μου, την Ελασσόνα, είχαν ζητήσει σαράντα αλλοδαπούς εργάτες για τα καπνά. Από τους σαράντα, εγκρίθηκαν οι επτά. Ξέρετε πότε; Όταν είχε ήδη τελειώσει η συγκομιδή του καπνού. Φανταστείτε, λοιπόν, το πρόβλημα που υπάρχει σε πολλά προϊόντα και σε πολλές επιχειρήσεις, εκτός του γεγονότος -επικαλούμαι ένα δημοσίευμα- ότι έχουμε και κυκλώματα εμπορίου εργατών από το Βιετνάμ με ενδιάμεσο σταθμό την Ελλάδα. Το δημοσίευμα είναι από το «One Voice», το οποίο και προσκομίζω στα Πρακτικά.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πρόβλημα, λοιπόν, είναι πάρα πολύ σοβαρό και κινδυνεύει η βιωσιμότητα των ίδιων των επιχειρήσεων, κυρία Υπουργέ.

Τρίτο δομικό πρόβλημα: Δεν υφίσταται η διαδικασία ένστασης για τον εργοδότη. Πρέπει να την κάνει ο αλλοδαπός εργαζόμενος μέσω Έλληνα δικηγόρου. Αυτό σημαίνει ότι για να γίνει η ένσταση ο αλλοδαπός εργαζόμενος θα είναι στο Βιετνάμ και θα πρέπει να βρει έναν δικηγόρο από την Ελλάδα. Δεν προβλέπεται, με αποτέλεσμα να είναι κενό γράμμα και η πράξη του Υπουργικού Συμβουλίου για ογδόντα εννέα χιλιάδες εργαζόμενους σε όλους τους τομείς, όπως στον τουρισμό, στη μεταποίηση και τον αγροτικό τομέα. Ωστόσο η έλλειψη εργατικών χεριών μπορεί να είναι μεγαλύτερο και από το κόστος παραγωγής και για τις επιχειρήσεις και για τους αγρότες.

Στη δευτερολογία μου θα καταθέσω και συγκεκριμένες προτάσεις για το πώς μπορεί να επιλυθεί το θέμα. Όμως, είναι πάρα πολύ σημαντικό και περιμένω από την Κυβέρνησή σας πρώτον, μία τοποθέτηση για το αν γνωρίζει γι’ αυτές τις καθυστερήσεις. Οι αποκεντρωμένες διοικήσεις στέλνουν πενήντα φακέλους με συμβάσεις εργασίας και με τη διαμονή από τον εργοδότη και οι απαντήσεις που έρχονται είναι για οκτώ. Και οι αρνητικές στερούνται αιτιολογίας. Βέβαια είναι στο πρόγραμμα να απορριφθεί και κάτι για λόγους δημοσίας τάξεως. Όμως οι περισσότερες απορρίπτονται διότι δεν προσκομίζουν τους όρους διαμονής, το πού θα μένουν. Οπότε καταλαβαίνετε ότι το πρόβλημα είναι πολύ σοβαρό. Γι’ αυτό και πιθανολογώ ότι είναι δύσκολο να μας πείτε σήμερα πόσες αιτήσεις αξιολογούν οι πρεσβείες, πόσες εγκρίνουν και πόσες έχουν απορρίψει και με ποια αιτιολογία απορρίπτουν και εγκρίνουν. Επίσης, πόσες από αυτές που έχουν δεχθεί και έχουν έρθει στην Ελλάδα έχουν αναχωρήσει για άλλη χώρα. Γι’ αυτό και είπα ότι χρειάζεται έλεγχο από το Υπουργείο Εξωτερικών, αλλά θέλει και βελτίωση το νομοθετικό πλαίσιο. Διότι είναι άλλο, κυρία Υπουργέ, η μεταναστευτική πολιτική ασύλου και άλλο η εργασιακή μετανάστευση. Αυτά είναι ξεχωριστά πράγματα. Είναι θέμα της εθνικής μας οικονομίας και άρα ένα πάρα πολύ σοβαρό θέμα. Θα περιμένω την απάντησή σας, καταθέτοντας από την πλευρά μου και συγκεκριμένες προτάσεις.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για να απαντήσετε με άνεση.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Ευχαριστώ πάρα πολύ, κύριε Πρόεδρε.

Το ζήτημα που τίθεται με την ερώτησή σας, κύριε συνάδελφε, είναι όντως σοβαρό και πιστέψτε με ασχολούμαστε με πολύ μεγάλη επιμέλεια, διότι και καταλαβαίνουμε τη σημασία που έχει για την ελληνική οικονομία αλλά και διότι όλοι λίγο πολύ έχουμε και προσωπική εμπειρία του προβλήματος.

Είναι ένα θέμα που δεν αφορά όμως μόνο την Ελλάδα αλλά αφορά σχεδόν όλες τις ευρωπαϊκές χώρες. Ήδη, η Ευρωπαϊκή Επιτροπή έχει διαπιστώσει ότι οι ελλείψεις εργατικού δυναμικού και δεξιοτήτων σημειώνουν μεγάλη αύξηση σε όλα τα κράτη-μέλη της Ευρωπαϊκής Ένωσης. Σχεδόν σε όλους τους τομείς της οικονομίας παρατηρούνται ελλείψεις, μέρος των οποίων επιχειρείται να καλυφθεί με τη μετάκληση εργαζομένων από τρίτες χώρες. Για τον σκοπό αυτό η Ελλάδα έχει ήδη υπογράψει διμερείς συμφωνίες με την Αίγυπτο και το Μπαγκλαντές, ενώ έχουν μπει στην τελική ευθεία οι διαπραγματεύσεις με την Ινδία και έχουν ξεκινήσει συζητήσεις και με άλλες χώρες, όπως το Βιετνάμ, η Γεωργία και οι Φιλιππίνες.

Όπως ορθά αναφέρετε, η διαδικασία από την επιλογή του εργαζομένου μέχρι την έλευσή του στη χώρα μας αποτελείται από μία αλυσίδα διαδοχικών σταδίων, κρίκος της οποίας αποτελεί η έκδοση της θεώρησης από τις ελληνικές προξενικές αρχές. Η εμπλοκή του Υπουργείου Εξωτερικών στη διαδικασία αφορά στην εξέταση από την αρμόδια κάθε φορά ελληνική προξενική αρχή των αιτήσεων χορήγησης εθνικής θεώρησης εισόδου των υπηκόων τρίτων χωρών, για τους οποίους υφίσταται η απόφαση-εγκριτική πράξη της Αποκεντρωμένης Διοίκησης.

Σκοπός είναι ο έλεγχος της τήρησης όλων των προϋποθέσεων εισόδου στη χώρα, συμπεριλαμβανομένων των παραμέτρων ασφαλείας. Σε πρακτικούς όρους αυτό σημαίνει ότι όταν φτάνει ο φάκελος από την Αποκεντρωμένη Διοίκηση, πρέπει να κληθεί ο ενδιαφερόμενος, να γίνει μία εξέταση αν πρόκειται για ταυτοπροσωπία ότι τα έγγραφα είναι έγκυρα -ξέρετε ότι σε πολλές από αυτές τις χώρες κυκλοφορούν πολλά πλαστά έγγραφα- ότι τα δικαιολογητικά που φέρνει είναι έγκυρα και μία συνέντευξη για να έχουμε μια βεβαιότητα ότι όντως αυτός ο συγκεκριμένος μετακαλούμενος πηγαίνει για εκεί που τον καλούν.

Τα αποτελέσματα όλης αυτής της έρευνας δεν είναι τόσο ενθαρρυντικά. Όσον αφορά δε το ποσοστό των απορρίψεων, αυτό κινείται –δεν έχω τα νούμερα, θα μπορούσα να σας τα στείλω- στον ευρωπαϊκό μέσο όρο. Σε μερικές χώρες δε, δεχόμαστε περισσότερους από όσους απορρίπτει κάθε άλλη ευρωπαϊκή προξενική αρχή στη συγκεκριμένη χώρα.

Παρά την υψηλή πίεση που δέχονται οι προξενικές μας αρχές, οι υπάλληλοι όντως με αίσθημα ευθύνης και αφοσίωσης καταβάλλουν κάθε δυνατή προσπάθεια. Πολλές φορές, εργάζονται επτά μέρες την εβδομάδα, κυρίως σε εποχή αιχμής, για να ανταποκριθούν στα καθήκοντά τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Προφανώς έχετε ακούσει –και δεν θέλω αυτή η απάντηση να είναι ένα θέμα συνδικαλιστικό του Υπουργείου Εξωτερικών- για τις μεγάλες ελλείψεις προσωπικού τις οποίες αντιμετωπίζει το Υπουργείο Εξωτερικών. Γίνονται, πραγματικά, μεγάλες προσπάθειες αυτή τη στιγμή. Έχει γίνει αίτημα στο ΑΣΕΠ για έκδοση προκήρυξης εντός του τρέχοντος έτους για εκατό θέσεις. Έχουμε άλλες σαράντα πέντε θέσεις οι οποίες θα πρέπει να καλυφθούν από άτομα που έχουν ήδη περάσει τις εξετάσεις. Αξιοποιούμε ευρωπαϊκούς πόρους, χωρίς να επιβαρύνεται ο εθνικός προϋπολογισμός και ενισχύουμε τις προξενικές αρχές με το πρόγραμμα «Field Workers», δηλαδή απόσπαση αστυνομικών και επιτόπιων συμβασιούχων υπαλλήλων, ειδικά για να χειρίζονται τα θέματα των θεωρήσεων.

Πλην όμως, είναι τέτοια η έλλειψη προσωπικού που ο χρόνος εξέτασης των αιτήσεων δεν είναι σε όλες τις αρχές ικανοποιητικός για πρακτικούς λόγους. Θα μπορούσαμε να πάμε πρεσβεία-πρεσβεία και να σας πούμε ακριβώς την πραγματική κατάσταση. Αυτό δεν σημαίνει ότι κλείνουμε τα μάτια ή ότι δεν αναγνωρίζουμε το πρόβλημα. Θέλει χρόνο να αντιμετωπιστεί η στελέχωση, αλλά υπάρχουν και αντικειμενικά ζητήματα, ανάλογα με την κάθε χώρα από την οποία προέρχονται οι μετακαλούμενοι, τα οποία απαιτούν και χρόνο να εξεταστεί η αίτηση.

Είναι ένα πολύ σύνθετο πρόβλημα και δεν θέλω να μακρηγορήσω. Δεν έχουμε τη δυνατότητα να ξέρουμε αν αυτοί που έρχονται στην Ελλάδα όντως μένουν στον εργοδότη. Οπότε, αν υπάρχει ένα πρόβλημα να φύγουν, είναι θέμα και αυτό του ατόμου που έδωσε τη βίζα. Είναι θέμα του Υπουργείου Εξωτερικών.

Είναι ένα σύνθετο πρόβλημα. Είναι πρόβλημα. Απασχολεί. Θέλει χρόνο για να το διαχειριστούμε αποτελεσματικά, αλλά ίσως δεν θα γίνει και η διαχείρισή του τόσο αποτελεσματική ακριβώς λόγω παραμέτρων ασφαλείας και πραγματικών παραμέτρων των χωρών προέλευσης του ανθρώπινου δυναμικού.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κυρία Υπουργέ.

Ορίστε, κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κυρία Υπουργέ, η αναγνώριση του προβλήματος δεν συνιστά πρόθεση για επίλυση. Έξι χρόνια είστε στην Κυβέρνηση. Κινδυνεύει η ανταγωνιστικότητα των επιχειρήσεων και των αγροτικών και στον δευτερογενή τομέα. Είναι πολύ σημαντικό: Δεν γνωρίζουν κατ’ αρχήν ποιος είναι ο χρόνος της μετάκλησης.

Μια επιχείρηση πρέπει να γνωρίζει. Θα κάνω αίτηση για δέκα εργαζόμενους. Θα έρθουν σε έξι μήνες ή θα έρθουν από τους δέκα οι δύο σε δώδεκα μήνες; Πρέπει να κάνουν προγραμματισμό. Ο επιχειρηματίας πρέπει να έχει έναν οδικό χάρτη. Ξέρετε τι είπε ο πρώην Υπουργός Μετανάστευσης; Είπε ότι απαιτούνται τριάντα οκτώ στάσεις προκειμένου να έρθει να εργαστεί στην Ελλάδα ένας εργαζόμενος εκτός Ευρωπαϊκής Ένωσης και ότι κάποιες από τις στάσεις αυτές είναι τόσο αργές που καθιστούν συχνά την όλη διαδικασία ανέφικτη.

Το να αναγνωρίζουμε το πρόβλημα, όταν έχει οξυνθεί, δεν λέει κάτι. Υποχρέωσή σας είναι να το λύσετε και υποχρέωση της Αντιπολίτευσης με τον κοινοβουλευτικό έλεγχο να το αναδεικνύει και να προτείνει λύσεις.

Πάμε, λοιπόν: Διαφάνεια και αιτιολόγηση των απορρίψεων. Δεν μπορεί οι απορρίψεις οι περισσότερες –δεν με διαψεύσατε, βλέπετε- να είναι ότι δεν απέδειξε ο αλλοδαπός τους όρους διαμονής και τους όρους εργασίας. Αφού τους έχει ελέγξει η Αποκεντρωμένη. Να απορρίπτονται για λόγους δημοσίας τάξεως, λόγω πλαστότητας εγγράφων, ναι, αλλά χρειάζεται διαφάνεια. Να γνωρίζει.

Δεύτερον: Διαδικασία θεσμοθέτησης της διαδικασίας ένστασης και από τις επιχειρήσεις, με δίκαιη και ταχεία αξιολόγηση.

Μεταφορά -το θέλουν αυτό, προσέξτε- περισσότερων ευθυνών στους εργοδότες. Αυτό που είπατε: Θα μένει εδώ; Τους έχουν ανάγκη, κυρία Υπουργέ.

Αυτό, όμως, προϋποθέτει ένα πράγμα, για να λυθεί αυτό το σοβαρό πρόβλημα: Nα ασχοληθείτε σοβαρά ως Κυβέρνηση. Επιπλέον, ενίσχυση με προσωπικό και ενεργός ο ρόλος του Υπουργείου Εξωτερικών, με σαφείς οδηγίες και ελέγχους στις διαδικασίες των πρεσβειών. Γιατί ο κρίκος που αφορά το Υπουργείο Εξωτερικών, από τη δική μου την έρευνα -και ας μου επιτραπεί η έκφραση- είναι προβληματικός. Με ποια έννοια; Με την έννοια της καθυστέρησης. Πιθανόν να υπάρχουν και κυκλώματα που φέρνουν εργάτες. Είναι προβληματικός. Εάν κάνετε μια στατιστική, πόσες αιτήσεις έρχονται, ποιες εξετάζονται, πόσες απορρίπτονται, για ποιον λόγο απορρίπτονται, θα τη βρείτε τη λύση.

Επαναλαμβάνω, δεν μπορεί να απορρίπτονται με την αιτιολογία ότι δεν απέδειξαν τους όρους διαμονής. Είναι σοβαρό πρόβλημα. Οφείλετε, έστω και παρά πολύ αργά, να δώσετε λύση, να δώσετε ανάσα στις επιχειρήσεις τόσο του αγροτικού τομέα όσο και του δευτερογενούς τομέα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κόκκαλη.

Ορίστε, κυρία Υπουργέ, έχετε τον λόγο για τη δευτερολογία σας.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Εγώ μπορώ να σας απαντήσω μόνο για το κομμάτι, για τον κρίκο, που αφορά στο Υπουργείο Εξωτερικών.

Όταν υπάρχει μία αίτηση και ένας φάκελος από την Αποκεντρωμένη Διοίκηση και λέει «θα πάει στην Ελασσόνα, στον τάδε επιχειρηματία» και έρχεται ο ενδιαφερόμενος και τον ρωτάς στη συνέντευξη «που θα πας;», απαντά «δεν ξέρω». Ρωτάς «σε ποιο μέρος θα πας;», απαντά «δεν ξέρω».

Προφανώς δεν αποδεικνύεται ο λόγος για τον οποίο πηγαίνει.

**ΒΑΣΙΛΕΙΟΣ ΚΟΚΚΑΛΗΣ:** Εκεί είναι το κύκλωμα, όμως.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Αυτό δεν είναι θέμα. Αυτό το κύκλωμα δεν είναι εκεί, είναι κάπου αλλού.

Εν πάση περιπτώσει, δεν είναι το θέμα έτσι απλό.

Η κομβικότητα της έκδοσης της θεώρησης έγκειται στο γεγονός ότι επί της ουσίας δίνει το δικαίωμα σε αυτόν που έρχεται στην Ελλάδα να μπαίνει στον χώρο Σένγκεν, που σημαίνει ότι μπορεί να βρεθεί σε άλλη χώρα του χώρου Σένγκεν. Οπότε όπως αντιλαμβάνεστε υπάρχει η παράμετρος της ασφάλειας, διότι οι εργοδότες προσκαλούν σε εργασία άτομα τα οποία λογικά στις περισσότερες περιπτώσεις δεν τα γνωρίζουν, δεν τα έχουν συναντήσει και επαφίενται στη διαμεσολάβηση τρίτων δρώντων εδώ στην Ελλάδα.

Άρα ο ρόλος των προξενείων και όσων είναι επιφορτισμένοι με την έκδοση θεωρήσεων -ιδίως στις χώρες που είναι υψηλού μεταναστευτικού κινδύνου, γιατί εκεί είναι το πρόβλημα- είναι να διασφαλίσουν ότι τηρούνται όλες οι προϋποθέσεις νόμιμης και ασφαλούς μετανάστευσης προς τη χώρα μας και ότι οι ενδιαφερόμενοι δεν αποτελούν απειλή για τη δημόσια τάξη. Με τον τρόπο αυτόν τα προξενεία εξασφαλίζουν όχι μόνο τους ίδιους τους εργοδότες, αλλά την ίδια στιγμή μεριμνούν και για την ασφάλεια των λοιπών Ελλήνων και Ευρωπαίων πολιτών, διότι η θεώρηση δίνει τη δυνατότητα κυκλοφορίας σε όλο τον χώρο Σένγκεν. Όταν δε χορηγούμε τις θεωρήσεις, είμαστε υπόλογοι έναντι όλων των χωρών Σένγκεν και αυτό βεβαίως έχει σημασία και στην αξιολόγηση της χώρας μας ως μέλους του Σένγκεν.

Το κομμάτι που αφορά το Υπουργείο Εξωτερικών είναι ακριβώς να διασφαλίσει ότι αυτοί που έρχονται, είναι αυτοί που καλούνται, έρχονται για τον λόγο για τον οποίο καλούνται και πληρούνται οι προϋποθέσεις ασφαλείας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κυρία Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 9.42΄ λύεται η συνεδρίαση για τη Δευτέρα 26 Μαΐου 2025 και ώρα 13.00΄, με αντικείμενο εργασιών του Σώματος, κοινοβουλευτικό έλεγχο: α) επετειακή αναφορά στη μνήμη του Γρηγορίου Λαμπράκη β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**